CELEX: 
Language: da
Date: 2018-04-30 00:00:00
Title: KOMMISSIONENS DELEGEREDE FORORDNING (EU) …/… om supplerende bestemmelser til Europa-Parlamentets og Rådets forordning (EU) nr. 1143/2014 for så vidt angår risikovurderinger i forbindelse med invasive ikkehjemmehørende arter

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved forordning (EU) nr. 1143/2014 om invasive ikkehjemmehørende arter (i det følgende benævnt IAS-forordningen) fastsættes rammer for at tackle de virkninger, som invasive ikkehjemmehørende arter har på biodiversiteten og relaterede økosystemtjenester og giver Kommissionen beføjelse til at vedtage, ajourføre og revidere en liste over invasive ikkehjemmehørende arter, som er problematiske på EU-plan. Kommissionen bistås af et udvalg, der består af repræsentanter for medlemsstaterne (i det følgende benævnt IAS-udvalget). 
            
            
               Det er en forudsætning for at overveje optagelse af en art på listen over invasive ikkehjemmehørende arter, som er problematiske på EU-plan, at der findes en grundig risikovurdering af denne art underbygget med solide videnskabelige data, som omfatter alle de elementer, der er nævnt i IAS-forordningens artikel 5, stk. 1. 
            
            
               IAS-forordningens artikel 5, stk. 1, indeholder alle de elementer, der er nødvendige for at udarbejde en risikovurdering, der kan understøtte beslutningsprocessen. Det anerkendes i IAS-forordningen, at det kan være nyttigt at præcisere elementerne yderligere, herunder ved at fastlægge en metodologi for risikovurderingen. Herudover kan den videnskabelige praksis inden for risikovurdering udvikle sig, og sådanne udviklinger vil skulle integreres i den praktiske udarbejdelse af risikovurderinger til brug med henblik på IAS-forordningen. 
            
            
               I henhold til IAS-forordningens artikel 5, stk. 3, tillægges Kommissionen beføjelse til at vedtage delegerede retsakter for at præcisere, hvilken type bevis, der er acceptabel med henblik på invasive ikkehjemmehørende arters evne til at etablere og sprede sig, og give en detaljeret beskrivelse af risikovurderingers elementer, herunder den metodologi, som skal anvendes til at foretage risikovurderingerne, under hensyntagen til relevante nationale og internationale standarder og behovet for at prioritere indsatsen over for invasive ikkehjemmehørende arter, som forbindes med eller kan forårsage en betydelig skadelig indvirkning på biodiversiteten eller relaterede økosystemtjenester samt på menneskers sundhed eller økonomien, idet en sådan skadelig indvirkning anses for at være en skærpende omstændighed. 
            
            
               Følgende skal tages i betragtning. 
            
            
               En metodologi er et sæt metoder, som anvendes inden for et bestemt undersøgelses- eller aktivitetsområde. Denne delegerede forordning har ikke til formål at udvikle en ny risikovurderingsmetode, -protokol eller -model til erstatning for de eksisterende og videnskabeligt valide undersøgelser på området. Tværtimod bør enhver metode, protokol eller model, der anvendes til at foretage en risikovurdering, anses for at være acceptabel som et nyttigt redskab i forbindelse med IAS-forordningen, så længe de fælles elementer, der præciseres yderligere i denne delegerede forordning, behandles korrekt.
            
            
               Risikovurdering og risikostyring bør være klart adskilt: En risikovurdering er evalueringen af sandsynligheden for, at en organisme introduceres og spredes og en vurdering af de potentielle konsekvenser, dvs. den evaluerer de involverede risici. Risikostyring er derimod evalueringen og udvælgelsen af muligheder og foranstaltninger til at begrænse eller undgå sådanne risici. Tilsammen udgør risikovurdering og risikostyring den proces, der kendes som risikoanalyse. Risikovurdering anses derfor, sammen med evaluering og udvælgelse af håndteringsmulighederne, for at være en del af det værktøj, som forsyner IAS-udvalget med oplysninger og gør det i stand til at varetage sine opgaver i forbindelse med risikostyring. 
            
            
               Som følge heraf skal en risikovurdering være evidensbaseret, grundig og solid, og den skal fremlægge fakta og videnskabelig dokumentation. Den bør derfor baseres på de bedste foreliggende oplysninger, om muligt fra fagfællebedømte videnskabelige kilder. Hvis der ikke findes sådanne videnskabelige kilder, eller for at supplere disse videnskabelige kilder, kan der også anvendes grå litteratur, ekspertudtalelser samt andre kilder, hvis de forsynes med korrekte henvisninger og ledsages af en vurdering af usikkerheden. Denne delegerede forordning giver vejledning om udarbejdelse og evaluering af risikovurderinger og fastsætter det detalje- og kvalitetsniveau, som en risikovurdering bør nå. Den tager sigte på at lette arbejdet for Kommissionen, medlemsstaterne og det videnskabelige forum samt på at understøtte Kommissionen og IAS-udvalget med henblik på bedre beslutningstagning.
            
            
               2.HØRINGER FORUD FOR RETSAKTENS VEDTAGELSE
            
            
               Denne delegerede forordning er udarbejdet på grundlag af en række undersøgelser og den bedste tilgængelige videnskabelige litteratur. 
            
            
               Herudover har det videnskabelige forum
                  1
               , den ekspertgruppe, der er nedsat ved IAS-forordningen med mandat til at yde videnskabelig rådgivning i forbindelse med forordningens gennemførelse, været stærkt involveret i udarbejdelsen af den delegerede forordning. Det videnskabelige forum består af repræsentanter fra det videnskabelige samfund, udpeget af medlemsstaterne, med et mandat i henhold til artikel 28 i IAS-forordningen. Forummet drøftede udarbejdelsen af denne delegerede forordning ved fire møder: den 4. april 2016 og den 21. juni 2016 blev risikovurderingsmetodologien drøftet, og den 6. oktober 2016 og den 9. februar 2017 blev et udkast til den delegerede forordning drøftet.
            
            
               Offentligheden kunne tage stilling til udkastet til den delegerede forordning fra den 27.11.2017 til den 25.12.2017. Der indkom i alt 69 bidrag
                  2
               . Bidragene, og hvordan de blev taget i betragtning, er sammenfattet i det følgende. 
            
            
               Nogle respondenter roste den foreslåede tilgang. Andre var mere kritiske, men selv om der blev taget nogle relevante punkter op, var der andre bemærkninger, som ikke vedrørte den delegerede forordning, men derimod refererede mere bredt til forskellige aspekter af EU's politik vedrørende invasive ikkehjemmehørende arter, og som derfor ikke blev behandlet yderligere. Disse bemærkninger vedrørte bl.a. risikostyring, processen for sammenstillingen af listen over arter, som er problematiske på EU-plan, beslutningsprocessen for IAS-udvalget, sammensætningen af det videnskabelige forum, kvaliteten af de eksisterende risikovurderinger og omkostningseffektiviteten af at opføre arter på EU-listen. 
            
            
               Ifølge IAS-forordningen kræves en risikovurdering for at beskrive en arts kendte anvendelser og fordele. Det giver konteksten til at kunne vurdere den risiko, som en art udgør. Det er f.eks. nyttigt at vide, om en art forhandles og at få en ide om omfanget af handlen for at forstå risikoen for introduktion, betydningen af visse spredningsveje og spredningspresset (propagule pressure). En fuldstændig økonomisk analyse af fordelene ved en art eller af de direkte og indirekte økonomiske og finansielle konsekvenser for virksomheder, herunder antallet af relaterede job, hvis en art listeføres, som foreslået af nogle interessenter, er dog ikke nødvendig for at vurdere risikoen for introduktion, etablering og spredning af en art. 
            
            
               Nogle interessenter foreslog at vurdere sandsynligheden for introduktion og spredning og fordelingen af arter specifikt for lokaliteter af EU-betydning og særligt beskyttede områder, som er oprettet i medfør af naturdirektiverne
                  3
               . Dette er ikke nødvendigt, da anvendelsesområdet for IAS-forordningen omfatter, men ikke er begrænset til, at understøtte disse direktiver. Følgelig bør risikovurderingerne beskrive konsekvenserne for alle berørte levestedstyper, som foreslået af nogle interessenter, frem for at begrænse beskrivelsen til truede levesteder. Den delegerede retsakt er blevet justeret for at afspejle dette forslag. Hvad angår en arts evne til at formere sig og spredes, foreslog nogle interessenter, at en vurdering af den mindste levedygtige population eller en levedygtighedsanalyse for en population bør være en del af risikovurderingen. Det er metoder, som anvendes i bevarelsesbiologi til at bestemme en truet eller skrøbelig arts overlevelseschance. De er ikke særlig relevante, når det gælder om at vurdere risikoen for, at en art bliver invasiv, idet visse invasive ikkehjemmehørende arter kan etablere sig og gøre skade med en population langt under disse tærskler.
            
            
               3.JURIDISKE ASPEKTER AF DEN DELEGEREDE RETSAKT
            
         
         
            
               Som nævnt i indledningen er IAS-forordningens artikel 5, stk. 3, retsgrundlaget for udarbejdelsen af denne delegerede forordning. Artikel 5, stk. 3, tillægger navnlig Kommissionen beføjelse til at: 1) yderligere præcisere, hvilken type bevis, der er acceptabel i henhold til artikel 4, stk. 3, litra b) - dvs. evnen til etablering og spredning, 2) give en detaljeret beskrivelse af anvendelsen af artikel 5, stk. 1, litra a)-h), og 3) fastlægge den metodologi, der skal anvendes ved udarbejdelsen af en risikovurdering, under hensyntagen til relevante nationale og internationale standarder.
            
            
               Denne delegerede forordning tager sigte på at nå disse mål. 
            
            
               I artikel 1 fastsættes anvendelsen af de fælles elementer, der skal tages i betragtning i forbindelse med en risikovurdering, medens der i artikel 2 fastsættes en metodologi, som også indeholder en præcisering af den type bevis, der bør underbygge en risikovurdering, herunder når beviset relaterer til IAS-forordningens artikel 4, stk. 3, litra b). Endelig indeholder bilaget til denne forordning en detaljeret beskrivelse af anvendelsen af artikel 5, stk. 1, litra a)-h), som er de elementer, der skal tages i betragtning ved udarbejdelsen af en risikovurdering.
                     
            
            
               KOMMISSIONENS DELEGEREDE FORORDNING (EU) …/…
            
            
               af XXX
            
            
               om supplerende bestemmelser til Europa-Parlamentets og Rådets forordning (EU) nr. 1143/2014 for så vidt angår risikovurderinger i forbindelse med invasive ikkehjemmehørende arter 
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1143/2014 af 22. oktober 2014 om forebyggelse og håndtering af introduktion og spredning af invasive ikkehjemmehørende arter
                  4
               , særlig artikel 5, stk. 3, og
            
            
               ud fra følgende betragtninger:
            
            
               (1)Kommissionen har i henhold til artikel 4 i forordning (EU) nr. 1143/2014 vedtaget en liste over invasive ikkehjemmehørende arter, som er problematiske på EU-plan ("EU-listen"), som regelmæssigt skal ajourføres. Det er en forudsætning for at opføre nye arter på EU-listen, at den i artikel 5 i samme forordning omhandlede risikovurdering ("risikovurderingen") er blevet gennemført. I artikel 5, stk. 1, litra a)-h), i forordning (EU) nr. 1143/2014 er de fælles elementer fastsat, som skal tages i betragtning i risikovurderingen ("de fælles elementer").
            
            
               (2)I henhold til artikel 4, stk. 4, i forordning (EU) nr. 1143/2014 kan medlemsstaterne anmode om, at invasive ikkehjemmehørende arter opføres på EU-listen. Sådanne anmodninger skal ledsages af en risikovurdering. Der findes og anvendes allerede en række metoder og protokoller til at foretage risikovurderingen, som overholdes inden for det videnskabelige samfund på området biologiske invasioner. Værdien og den videnskabelige soliditet af sådanne metoder og protokoller bør anerkendes. Af hensyn til en effektiv anvendelse af eksisterende viden bør enhver metode eller protokol, som omfatter de fælles elementer, accepteres ved udarbejdelsen af risikovurderingen. For at sikre, at alle beslutninger om listeføring af arter bygger på risikovurderinger af tilsvarende høj kvalitet og soliditet og for at vejlede risikoanalytikerne om, hvordan de sikrer, at de fælles elementer er taget korrekt i betragtning, er det imidlertid nødvendigt at fastsætte en detaljeret beskrivelse af de fælles elementer samt en metodologi, der skal anvendes i risikovurderingen, og som de eksisterende metoder og protokoller bør overholde.
            
            
               (3)Hvis risikovurderingen skal kunne underbygge beslutningstagningen på EU-niveau, bør den være relevant for Unionen som helhed, bortset fra regionerne i den yderste periferi ("risikovurderingsområdet"). 
            
            
               (4)Med sigte på, at risikovurderingen skal tilvejebringe et robust videnskabeligt grundlag og solide beviser for at underbygge beslutningstagningen, bør alle oplysninger i den, herunder i forbindelse med en arts evne til at etablere sig og spredes i miljøet, jf. artikel 4, stk. 3, litra b), i forordning (EU) nr. 1143/2014, understøttes af den bedste tilgængelige videnskabelige dokumentation. Dette aspekt bør behandles i den metodologi, der anvendes i risikovurderingen. 
            
            
               (5)Invasive fremmede arter udgør en alvorlig miljøtrussel, men det er ikke alle arter, der er undersøgt lige grundigt. I tilfælde, hvor en art ikke forekommer i risikovurderingsområdet eller kun er til stede i ringe antal, er der måske ingen eller kun ufuldstændig viden om den pågældende art. På det tidspunkt, hvor der foreligger fuldstændige oplysninger, er arten måske allerede introduceret eller spredt i risikovurderingsområdet. Risikovurderingen bør således være i stand til at tage højde for sådanne manglende oplysninger og informationer og til at håndtere den høje grad af usikkerhed med hensyn til konsekvenserne af en introduktion eller spredning af de relevante arter. 
            
            
               (6)For at risikovurderingen kan tilvejebringe et solidt grundlag for at understøtte beslutningstagningen, bør den gennemgå en grundig kvalitetskontrol —
            
            
               VEDTAGET DENNE FORORDNING:
            
            
               Artikel 1
                  Anvendelse af de fælles elementer
            
            
               En detaljeret beskrivelse af anvendelsen af de fælles elementer, der er fastsat i artikel 5, stk. 1, litra a)-h), i forordning (EU) nr. 1143/2014 ("de fælles elementer"), findes i bilaget til denne forordning.
            
            
               Artikel 2
                  Metodologi, der skal anvendes i risikovurderingen 
            
         
         
            
               1.Risikovurderingen skal indeholde de fælles elementer, der er fastsat i bilaget til denne forordning, og skal overholde den metodologi, der er fastsat i denne artikel. Risikovurderingen kan baseres på enhver protokol eller metode, forudsat at alle krav i denne forordning og i forordning (EU) nr. 1143/2014 er opfyldt.
            
            
               2.Risikovurderingen skal dække Unionens område, bortset fra regionerne i den yderste periferi ("risikovurderingsområdet"). 
            
            
               3.Risikovurderingen skal baseres på de mest pålidelige tilgængelige videnskabelige oplysninger, herunder resultaterne af den nyeste internationale forskning, støttet af henvisninger til fagfællebedømte videnskabelige publikationer. I tilfælde, hvor der ikke findes nogen fagfællebedømte videnskabelige publikationer, eller hvor oplysningerne fra sådanne publikationer er utilstrækkelige, eller med henblik på at supplere de indsamlede oplysninger, kan den videnskabelige dokumentation også omfatte andre publikationer, ekspertudtalelser, oplysninger indsamlet af medlemsstaternes myndigheder, officielle meddelelser og oplysninger fra databaser, herunder oplysninger indsamlet gennem borgervidenskab. Alle kilder skal angives med henvisninger. 
            
            
               4.Den anvendte metode eller protokol skal gøre det muligt at færdiggøre risikovurderingen, også hvis der ikke er nogen oplysninger om en bestemt art, eller hvis oplysningerne om en art er utilstrækkelige. I tilfælde af en sådan mangel på oplysninger skal dette forhold udtrykkeligt fremgå af risikovurderingen, således at ingen spørgsmål i risikovurderingen er ubesvarede.
            
            
               5.Hvert svar, der gives i risikovurderingen, skal omfatte en vurdering af den grad af usikkerhed eller tillid, der er knyttet til det pågældende svar, så det afspejler muligheden for, at de oplysninger, der er nødvendige til det pågældende svar, ikke foreligger, er utilstrækkelige eller det forhold, at tilgængelig dokumentation er indbyrdes modstridende. Vurderingen af den grad af usikkerhed eller tillid, der er knyttet til et svar, skal være baseret på en veldokumenteret metode eller protokol. Risikovurderingen skal indeholde en henvisning til den veldokumenterede metode eller protokol. 
            
            
               6.Risikovurderingen skal indeholde en sammenfatning af dens forskellige komponenter samt en klart og konsekvent formuleret overordnet konklusion. 
            
            
               7.En kvalitetskontrolproces skal være en integrerende del af risikovurderingen og skal mindst omfatte en gennemgang af risikovurderingen af to fagfællebedømmere. Risikovurderingen skal indeholde en beskrivelse af kvalitetskontrolprocessen. 
            
            
               8.Forfatteren(-erne) af risikovurderingen og fagfællebedømmerne skal være uafhængige og have relevant videnskabelig ekspertise. 
            
            
               9.Forfatteren(-erne) af risikovurderingen og fagfællebedømmerne må ikke være tilknyttet den samme institution. 
            
            
               Artikel 3
                  Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 30.4.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Offentliggjort i Kommissionens register over ekspertgrupper og andre lignende enheder, kodenr. E03276.
               
               
                  
                     (2)
                  
                        https://ec.europa.eu/info/law/better-regulation/initiatives/ares-2017-5777844/feedback_en
               
               
                  
                     (3)
                  
                        Rådets direktiv 92/43/EØF af 21. maj 1992 om bevaring af naturtyper samt vilde dyr og planter (EFT L 206 af 22.7.1992, s. 7) og Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle (EUT L 20 af 26.1.2010, s. 7).
               
               
                  
                     (4)
                  
                        EUT L 317 af 4.11.2014, s. 35. 
               
            
      
    ---documentbreak--- 
      
         
         
            
               
            
               BILAG
            
            
               Detaljeret beskrivelse af de fælles elementer
            
            
                     
                        De fælles elementer 
                     
                  
                  
                     
                        Detaljeret beskrivelse 
                     
                  
               
                     
                        Artikel 5, stk. 1, litra a) - en beskrivelse af arten med dens taksonomiske identitet, dens historie og dens naturlige og potentielle udbredelsesområde
                     
                  
                  
                     
                        1) Beskrivelsen af arten skal give tilstrækkelige oplysninger til at sikre, at artens identitet kan forstås uden henvisning til yderligere dokumentation.
                     
                     
                     
                        2) Risikovurderingen skal være klart afgrænset. Den generelle regel er, at der bør udarbejdes en risikovurdering for hver enkelt art, men der kan være tilfælde, hvor det kan være berettiget at udarbejde en risikovurdering, som dækker mere end én art (f.eks. for arter, som tilhører samme slægt med sammenlignelige eller identiske egenskaber og virkning). Det skal tydeligt angives, hvis risikovurderingen omfatter mere end én art, eller hvis den udelukker eller kun omfatter visse underarter, lavere systematiske enheder, hybrider, varianter eller racer (og hvis det er tilfældet, angives hvilke underarter, lavere systematiske enheder, hybrider, varianter eller racer). Et sådant valg skal være behørigt begrundet.
                     
                     
                     
                        3) Beskrivelsen af artens taksonomiske identitet skal omfatte alle de følgende elementer:
                     
                     
                        den taksonomiske familie, orden og klasse, som arten tilhører
                     
                     
                        det nuværende videnskabelige navn på arten og forfatteren af det navn
                     
                     
                        en liste over de mest almindelige synonymer for det nuværende videnskabelige navn
                     
                     
                        navne anvendt i handlen
                     
                     
                        en liste over de mest almindelige underarter, lavere systematiske enheder, hybrider, varianter eller racer 
                     
                     
                        oplysninger om eksistensen af andre arter, der ligner arten meget 
                     
                     
                        andre ikkehjemmehørende arter med lignende invasive egenskaber, der skal undgås som substitutionsarter (i dette tilfælde kan det overvejes at lave en risikovurdering for mere end én art, jf. punkt 2)
                     
                     
                        andre ikkehjemmehørende arter uden tilsvarende invasive egenskaber, som kunne anvendes som potentielle substitutionsarter
                     
                     
                        hjemmehørende arter for at undgå en eventuel fejlagtig identifikation og forkert håndtering.
                     
                     
                     
                        4) Beskrivelsen af artens historie skal omfatte artens invasionshistorie, herunder oplysninger om, hvilke lande den er trængt ind i (i risikovurderingsområdet og andre steder, hvis relevant) og en angivelse af tidslinjen for de første observationer, etablering og spredning.
                     
                     
                     
                        5) Beskrivelsen af artens naturlige og potentielle udbredelsesområde skal omfatte en angivelse af det kontinent eller den del af et kontinent, klimazoner og levesteder, hvor arten forekommer naturligt. Hvis det er relevant, bør det angives, om arten naturligt kunne spredes til risikovurderingsområdet. 
                     
                     
                  
               
                     
                        Artikel 5, stk. 1, litra b) - en beskrivelse af artens reproduktions- og spredningsmønster og -dynamik, herunder en vurdering af, hvorvidt de miljøforhold, som kræves for dens reproduktion og spredning, er til stede
                     
                     
                  
                  
                     
                        1) Beskrivelsen af reproduktions- og spredningsmønstre skal omfatte elementer i artens livscyklus og adfærdsmønstre, som kan forklare dens evne til at etablere og sprede sig såsom reproduktions- eller vækststrategi, spredningskapacitet, levetid, miljømæssige og klimatiske betingelser, særlige eller generelle egenskaber og andre relevante foreliggende oplysninger.
                     
                     
                     
                        2) Beskrivelsen af artens reproduktionsmønstre og -dynamik skal omfatte alle de følgende elementer: 
                     
                     
                     
                        en liste over og beskrivelse af artens reproduktionsmekanisme 
                     
                     
                        en vurdering af, hvorvidt passende miljømæssige betingelser for artens reproduktion eksisterer i risikovurderingsområdet 
                     
                     
                        en angivelse af artens spredningspres (propagule pressure) (f.eks. antal kønsceller, frø, æg eller spredningslegemer, antallet af reproduktive cyklusser pr. år) for hver af disse reproduktionsmekanismer i forhold til de miljømæssige betingelser i risikovurderingsområdet.
                     
                     
                     
                        3) Beskrivelsen af artens spredningsmønstre og -dynamik skal omfatte alle de følgende elementer:
                     
                     
                        en liste over og beskrivelse af artens spredningsmekanismer
                     
                     
                        en vurdering af, hvorvidt passende miljømæssige betingelser for artens spredning eksisterer i risikovurderingsområdet 
                     
                     
                        en angivelse af hastigheden for hver af disse spredningsmekanismer i forhold til de miljømæssige betingelser i risikovurderingsområdet. 
                     
                     
                  
               
                     
                        Artikel 5, stk. 1, litra c) - en beskrivelse af artens mulige introduktions- og spredningsveje, både tilsigtet og utilsigtet, herunder, hvis det er relevant, de handelsvarer, hvormed arten generelt forbindes
                     
                     
                  
                  
                     
                        1) Alle relevante introduktions- og spredningsveje skal tages i betragtning. Klassificeringen af veje, der er udarbejdet af konventionen om biologisk mangfoldighed
                           1
                         skal anvendes som grundlag. 
                     
                     
                     
                        2) Beskrivelsen af artens tilsigtede introduktionsveje skal omfatte alle de følgende elementer:
                     
                     
                        en liste over og beskrivelse af veje med en angivelse af deres betydning og dermed forbundne risici (f.eks. sandsynligheden for introduktion i risikovurderingsområdet på grundlag af disse veje, sandsynlighed for overlevelse, reproduktion eller forøgelse under transport og oplagring, evne og sandsynlighed for at flytte fra disse veje til et passende levested eller en passende vært), herunder om muligt detaljer om de specifikke start- og slutpunkter for vejene 
                     
                     
                        en angivelse af spredningspresset (propagule pressure) (f.eks. det anslåede volumen eller antal eksemplarer, eller passagehyppigheden via disse veje), herunder sandsynligheden for en ny invasion efter udryddelse.
                     
                     
                     
                        3) Beskrivelsen af artens utilsigtede introduktionsveje skal omfatte alle de følgende elementer:
                     
                     
                        en liste over og beskrivelse af veje med en angivelse af deres betydning og dermed forbundne risici (f.eks. sandsynligheden for introduktion i risikovurderingsområdet på grundlag af disse veje, sandsynlighed for overlevelse, reproduktion eller forøgelse under transport og oplagring, sandsynligheden for ikkepåvisning ved indgangsstedet, evne og sandsynlighed for at flytte fra disse veje til et passende levested eller en passende vært), herunder om muligt detaljer om de specifikke start- og slutpunkter for vejene
                     
                     
                        en angivelse af spredningspresset (propagule pressure) (f.eks. det anslåede volumen eller antal eksemplarer, eller passagehyppigheden via disse veje), herunder sandsynligheden for en ny invasion efter udryddelse.
                     
                     
                     
                        4) Beskrivelsen af handelsvarer, hvormed introduktionen af arten generelt forbindes, skal omfatte en liste over og beskrivelse af handelsvarerne med en angivelse af den dermed forbundne risiko (f.eks. volumen af handelsstrømmen, sandsynlighed for, at handelsvaren er forurenet eller fungerer som et bæresystem), 
                     
                     
                     
                        5) Beskrivelsen af artens tilsigtede spredningsveje skal omfatte alle de følgende elementer:
                     
                     
                        en liste over og beskrivelse af veje med en angivelse af deres betydning og dermed forbundne risici (f.eks. sandsynligheden for spredning i risikovurderingsområdet på grundlag af disse veje, sandsynlighed for overlevelse, reproduktion eller forøgelse under transport og oplagring, evne og sandsynlighed for at flytte fra disse veje til et passende levested eller en passende vært), herunder om muligt detaljer om de specifikke start- og slutpunkter for vejene 
                     
                     
                        en angivelse af spredningspresset (propagule pressure) (f.eks. det anslåede volumen eller antal eksemplarer, eller passagehyppigheden via disse veje), herunder sandsynligheden for en ny invasion efter udryddelse.
                     
                     
                     
                        6) Beskrivelsen af artens utilsigtede spredningsveje skal omfatte alle de følgende elementer:
                     
                     
                        en liste over og beskrivelse af veje med en angivelse af deres betydning og dermed forbundne risici (f.eks. sandsynligheden for spredning i risikovurderingsområdet på grundlag af disse veje, sandsynlighed for overlevelse, reproduktion eller forøgelse under transport og oplagring, hvor let det er at påvise arten, evne og sandsynlighed for at flytte fra vejene til et passende levested eller vært), herunder om muligt detaljer om de specifikke start- og slutpunkter for vejene 
                     
                     
                        en angivelse af spredningspresset (propagule pressure) (f.eks. det anslåede volumen eller antal eksemplarer, eller passagehyppigheden via disse veje), herunder sandsynligheden for en ny invasion efter udryddelse.
                     
                     
                     
                        7) Beskrivelsen af handelsvarer, hvormed spredningen af arten generelt forbindes, skal omfatte en liste over og beskrivelse af handelsvarerne med en angivelse af den dermed forbundne risiko (f.eks. volumen af handelsstrømmen, sandsynlighed for, at en handelsvare er forurenet eller fungerer som et bæresystem), 
                     
                     
                  
               
                     
                        Artikel 5, stk. 1, litra d) - en indgående vurdering af risikoen for introduktion, etablering og spredning i de relevante biogeografiske områder under de nuværende forhold og under de forventelige forhold som følge af klimaændringer
                     
                  
                  
                     
                        1) Den indgående vurdering skal give indsigt i risikoen for, at en art introduceres, etableres og spreder sig inden for relevante biogeografiske regioner i risikovurderingsområdet og forklare, hvordan forventelige ændrede klimaforhold påvirker disse risici. 
                     
                     
                     
                        2) Den indgående vurdering af disse risici behøver ikke at omfatte en fuldstændig række simulationer på grundlag af forskellige klimaændringsscenarier, når blot der gives en vurdering af den sandsynlige introduktion, etablering og spredning i et mellemlangt scenarie (f.eks. 30-50 år) med en tydelig forklaring af de tilgrundliggende antagelser. 
                     
                     
                     
                        3) De risici, der er omhandlet i punkt 1), kan f.eks. beskrives i form af "sandsynlighed" eller "hastighed".
                     
                     
                  
               
                     
                        Artikel 5, stk. 1, litra e) - en beskrivelse af artens nuværende udbredelse, herunder om arten allerede forekommer i Unionen eller i nabolande, og en prognose over dens sandsynlige fremtidige udbredelse
                     
                  
                  
                     
                        1) Beskrivelsen af den nuværende fordeling i vurderingsområdet eller i nabolande skal omfatte alle de følgende elementer:
                     
                     
                        en liste over biogeografiske regioner eller havsubregioner i risikovurderingsområdet, hvor arten forekommer, og hvor den er etableret
                     
                     
                        den nuværende etableringsstatus for arten i hver medlemsstat og, hvis relevant, i nabolandene.
                     
                     
                     
                        2) Prognosen over artens sandsynlige fremtidige udbredelse i vurderingsområdet eller i nabolande skal omfatte alle de følgende elementer:
                     
                     
                        en liste over biogeografiske regioner eller havsubregioner i risikovurderingsområdet, hvor arten kunne etablere sig, navnlig under de forventelige ændrede klimaforhold
                     
                     
                        en liste over medlemsstater og, hvis relevant, nabolande, hvor arten kunne etablere sig, navnlig under de forventelige ændrede klimaforhold.
                     
                     
                  
               
                     
                        Artikel 5, stk. 1, litra f) - en beskrivelse af den skadelige indvirkning på biodiversiteten og relaterede økosystemtjenester, herunder på hjemmehørende arter, beskyttede områder og truede levesteder samt på menneskers sundhed, sikkerhed og økonomien, herunder en vurdering af potentielle fremtidige virkninger med hensyn til tilgængelig videnskabelig viden
                     
                  
                  
                     
                        1) I beskrivelsen skal der skelnes mellem de kendte indvirkninger og potentielle fremtidige indvirkninger på biodiversiteten og relaterede økosystemtjenester. De kendte indvirkninger beskrives for risikovurderingsområdet samt for tredjelande, hvis relevant (f.eks. lande med lignende økoklimatiske forhold). Den potentielle fremtidige indvirkning vurderes kun for risikovurderingsområdet. 
                     
                     
                     
                        2) Beskrivelsen af de kendte indvirkninger og vurderingen af de potentielle fremtidige indvirkninger skal baseres på de bedste tilgængelige kvantitative eller kvalitative oplysninger. Indvirkningens omfang rangordnes eller klassificeres på anden vis. Rangordnings- eller klassifikationssystemet skal omfatte en henvisning til den tilgrundliggende publikation.
                     
                     
                     
                        3) Beskrivelsen af den kendte indvirkning og vurderingen af den potentielle fremtidige indvirkning på biodiversiteten skal henvise til alle de følgende elementer:
                     
                     
                        de forskellige biogeografiske regioner eller havsubregioner, hvor arten kunne etablere sig
                     
                     
                        hjemmehørende arter, der påvirkes, herunder arter på den røde liste og arter opført i bilagene til Rådets direktiv 92/43/EØF
                           2
                         og arter omfattet af Europa-Parlamentets og Rådets direktiv 2009/147/EF
                           3
                        
                     
                     
                        levesteder, der påvirkes, herunder levesteder på den røde liste og levesteder opført i bilagene til direktiv 92/43/EØF
                     
                     
                        beskyttede områder, der påvirkes
                     
                     
                        økosystemer, hvis kemiske, fysiske eller strukturelle karakteristika og funktion påvirkes
                     
                     
                        økologisk tilstand for akvatiske økosystemer eller miljøtilstand af havområder, der påvirkes.
                     
                     
                     
                        4) Beskrivelsen af den kendte indvirkning og vurderingen af den potentielle fremtidige indvirkning på relaterede økosystemtjenester skal henvise til alle de følgende elementer:
                     
                     
                        forsyningsydelser
                     
                     
                        regulerende funktioner
                     
                     
                        kulturelle ydelser.
                     
                     
                     
                        5) Beskrivelsen af den kendte indvirkning og vurderingen af den potentielle fremtidige indvirkning på menneskers sundhed, sikkerhed og økonomien skal, hvis relevant, omfatte oplysninger om:
                     
                     
                        sygdomme, allergier eller anden påvirkning af mennesker, der direkte eller indirekte kan skyldes en art
                     
                     
                        skade forårsaget direkte eller indirekte af en art, som har konsekvenser for sikkerheden for personer, ejendom eller infrastruktur
                     
                     
                        direkte eller indirekte forstyrrelse af eller andre konsekvenser for en økonomisk eller social aktivitet som følge af tilstedeværelsen af en art. 
                     
                     
                  
               
                     
                        Artikel 5, stk. 1, litra g) - en vurdering af de mulige skadesomkostninger
                     
                  
                  
                     
                        1) En vurdering, udtrykt som et pengebeløb eller andet, af de potentielle omkostninger ved skader på biodiversiteten og økosystemtjenester skal beskrive omkostningerne kvantitativt og/eller kvalitativt, afhængigt af de tilgængelige oplysninger. Hvis de tilgængelige oplysninger ikke er tilstrækkelige til at vurdere omkostningerne for hele risikovurderingsområdet, anvendes kvalitative data eller forskellige casestudier fra hele Unionen eller tredjelande, hvis de foreligger. 
                     
                     
                     
                        2) Vurderingen af de potentielle omkostninger ved skader på menneskers sundhed, sikkerhed og økonomien skal beskrive omkostningerne kvantitativt og/eller kvalitativt, afhængigt af de tilgængelige oplysninger. Hvis de tilgængelige oplysninger ikke er tilstrækkelige til at vurdere omkostningerne for hele risikovurderingsområdet, anvendes kvalitative data eller forskellige casestudier fra hele Unionen eller tredjelande, hvis de foreligger. 
                     
                     
                  
               
                     
                        Artikel 5, stk. 1, litra h) - en beskrivelse af de kendte anvendelser af arter og sociale og økonomiske fordele ved disse anvendelser.
                     
                  
                  
                     
                        1) Beskrivelsen af de kendte anvendelser af arten skal omfatte en liste over og en beskrivelse af de kendte anvendelser i Unionen og andre steder, hvis relevant.
                     
                     
                     
                        2) Beskrivelsen af de sociale og økonomiske fordele, der opnås fra de kendte anvendelser af arten, skal omfatte en beskrivelse af den miljømæssige, samfundsmæssige og økonomiske relevans af hver af disse anvendelser og en angivelse af, hvem der nyder godt af disse fordele, kvantitativt og/eller kvalitativt, afhængigt af hvilke oplysninger der foreligger. Hvis de tilgængelige oplysninger ikke er tilstrækkelige til at beskrive fordelene for hele risikovurderingsområdet, anvendes kvalitative data eller forskellige casestudier fra hele Unionen eller tredjelande, hvis de foreligger. 
                     
                     
                  
               
         
         
            
                  
                     (1)
                  
                        UNEP/CBD/SBSTTA/18/9/Add.1. - Henvisninger til klassificeringen af veje, der er udarbejdet af konventionen om biologisk mangfoldighed, læses som henvisninger til den senest ændrede version af klassificeringen. 
               
               
                  
                     (2)
                  
                        Rådets direktiv 92/43/EØF af 21. maj 1992 om bevaring af naturtyper samt vilde dyr og planter (EFT L 206, 22.7.1992, s. 7).
               
               
                  
                     (3)
                  
                        Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle (EUT L 20 af 26.1.2010, s. 7).